Kristen Michal

Kliimaministeerium

Suur-Ameerika 1 Meie *kuupäev digitaalallkirjas* nr 1-3/152

15165 Tallinn

Jäätmeseaduse, pakendiseaduse ja teiste seaduste väljatöötamiskavatsus

Austatud minister,

Tööandjad on kriitilised jäätmeseaduse, pakendiseaduse ja teiste seaduste väljatöötamiskavatsuse (VTK) eelnõu suhtes.

Mõistame vajadust olmejäätmete ringlussevõttu sihttasemeni tõsta, kuid meie hinnangul ei ole nn pakendimaks ehk pakendi turule laskmise tasu selleks sobiv meede ja samal ajal halvendaks see ettevõtluskeskkonda.

Olmejäätmete ületootmise põhjuseks on peamiselt kodumajapidamiste madal motivatsioon prügi sorteerida ja konkurentsivõimelise hinnaga tehnoloogia puudumine määrdunud ning segapakendite taaskasutuseks. Tarbija kohustust jäätmeid sorteerida ei tohi panna pakendiettevõtete õlule. Pakendiettevõtetel on pakendiaktsiisi näol juba stiimul jäätmete vähendamiseks. Samuti on iga pakend ise ettevõtjale kulu, mida püütakse kasutada nii vähe kui võimalik. Pigem tuleks tarbijale luua täiendavad stiimulid prügi sorteerimiseks. Pakendimaksuna kaupade lõpphinnas jääks see seos pakendiliigiga tarbijale ilmselt liiga kaugeks.

Uus maks tootmisettevõtetele tuleks väga halval ajal. Ettevõtluskeskkonnas on palju ebakindlust ja välisnõudluse vähenemine on Eesti eksportiva tööstuse viinud kriisi. Samal ajal on valitsus tõstnud aktsiise ja käibemaksu, tõstnud väga järsult mitmeid keskkonnatasusid ja riigilõive ning rääkinud veel uutest maksudest (nt automaks ja suhkrumaks). On juba teada, et Euroopa õigusest on ettevõtjatele tulemas tulumaksumiinimum, aktsiiside kõrgemad miinimummäärad, emissioonikaubanduse laienemine uutele sektoritele ning ohtralt keskkonnakaitselisi kohustusi ja piiranguid. Muuhulgas on Euroopas valmimas uus pakendijäätmete määrus, mis sama probleemi lahendada püüab. Sellises keskkonnas on uus pakendimaks viimane asi, mida ettevõtjad-investorid valitsuselt ootavad.

Teise suurema kitsaskohana on ettevõtjad välja toonud müügipakenditele eraldi sihtmäärade kehtestamise. Kuna müügipakendi eristamine on paljudel juhtudel võimatu (nt on müügipakendid kogumiskohtades segamini rühmapakendite jm jäätmetega), oleks sihtmäärade kehtestamine samuti ebaproportsionaalne.

Seetõttu teeme ettepaneku pakendi turule laskmise tasu kehtestamine ja müügipakendi ringlussevõtu sihtmäär eelnõust välja jätta.

Lugupidamisega

*/allkirjastatud digitaalselt/*

Arto Aas

Tegevjuht